i

Colossians Colossae-areny-rnem-warl Paul-el pip nhenh thwenew

Ingwerentyel arrwekel-antey tyaty arrernew, Paul-el Colossae-areny tyaty arrerney-angenh. Paul ingkern-they apetyew. Paul ranem atyetyart irrew ikwer-rnemew. Angkakert-rnem ra thwenew ilerl-apaynteyew, Ephesus-arenyrnem ra thwenew. Ephesus ra anenh apmer ilkwa Asia-ampenyel, Rome-areny-rnem atyetyart anenh. Paul-el awenh ingwer-angkwarr, rernem akalty-anthenh, ilpertelenh.

Colossae tawen-areny-rnem-warl.

Akalty-anthey-angker apmwamwam mwanty iterl-arey-angenh anenh. Rernem ament-warl ikwer-rnem-wenh akalty-anthenh. Ikwer-rnemwenh-angkwarr apententy, ngap itetherreyewarrpantey arrkernelhem. Arrangkwarlap ran. Aker arlkwey-angenh, alakenh rernem iterrenh. Jesus-wenh-angkwarr apentewerr, arraty inngewety.

Paul-el pip ikwer-rnem-warl thwenew, renhrnem akalty-anthaynteyew angka arratyangkwarr. Jesus Christ-wenh-angkwarrant rernemap itetherreman. Ament-angkwarr akalty-antheyel arrangkwarl, nthakenh itetherrey-angenharl, "Jesus renh nakenty, ngap itetherreman." Jesus Christ-elant ingkerrenh itethelem. Ingkartel ahern arrpmernew. Alakenh-they Paul-el angka ikwer-rnem-warl thwenew.

1 Atha Paul thwenew, Ingkartel ayenh arrernew angkakert Christ Jesus-wenh. Timothyel-then, Ingkart-wenh-angkwarr apenteyel arrpemarl.
2 Timothy aylanth pip nhenh thwenem arrewantherr-warl, Colossae tawenel aneyelrnem-warl, iylpareth awelheyel-rnemwarl. Akngey anewantherrenh Ingkartel arrenhantherrenh mwantyel arntarnt-arem, arrantherr mwerrant-arey anaynteyew. 3 Anantherr arrewantherr aleth-antey ayerneyel Ingkart Jesus Christ. Ingkartew anantherr inkwerelheyel, aynikw ikwerenhew. 4 Anantherr kel awew arrantherrarl Jesus Christ nakeyel, arrantherr Ingkart-areny ingkerrenh arntarnt-areyel. Alakenh-anyem anantherr Ingkartew angkem inkwerelhemel. 5 Arrantherr Ingkart nakeyel, rarl arrwekel ilew, arrantherr iteth intem-antey anaynteyew. Arrantherr angka mwerr-angker Ingkartwenh awenh. 6 Angka mwerr-angker Ingkartwenh arlpimperreyel apmer arrpanenh-warl. Rernem apmer arrpanenhew akalty-antheyel. Rernem nakew inkwerelhemel. Alakenhanyem arrantherr angka akwerrpel awenh arrpemarl, "Ingkart ingkerrenhew ilkelheyel" wenh. 7 Artwa Epaprahas-el arrenhantherrenh akalty-anthenh alakenh, "Ingkart ingkerrenhew ilkelheyel" wenh. Ra Ingkart Jesus-angkwarr warrkerrenh, anantherr warrkerreyel-apeny. 8 Ranem arrenhantherrenh akalty-anthenh, Ingkart-wenh Inwengel arrenhantherrenh akalty-anthenh arrpemarl, ingwer-rnem-itwew mwerrant-arey anaynteyew. Alakenh-they anantherr angka awek-anem, arrewantherrpenh.

9-10 Alakenh-anyem anantherr Ingkart renhanem ayernew. Anantherr aleth-antey ikwer angkeyel, arrantherr Ingkart-wenh-angkwarr arraty apenteyew, rarl iterreyel-angkwarr, Inweng Mwerr-angkerel arrenhantherrenh akalty-antheyew, arrantherr arraty iterreyew. Inweng-angkwarr akaltyerreyn-aynteyew alethantey, ingwer-rnem arntarnt-araynteyew mwerr-angkwarr. Arrantherr artwentyel innga akaltyerreyew angka ikwerenhew. 11 Ingkartel arrenhantherrenh rlterrkamrlterrkeleyenh. Ingwerentyel arrenhantherrenh apmwewarlelewerr, arrantherr inkwerelhemel aleth apent-aynteyew ikwerenh-angkwarrant mwerr-angkwarr-ayteng. 12 Anantherr-anem Akngeyew inkwerelheyew, rarl angka arrwekel arrernew, arrantherr apmer alker-itwew aney-alpeyew. 13 Ran anenhantherrenh apmwewety rakew, rantey arrpemarl alerikw ikwerenh arrernew, Atyetyart anewantherrenh aneyew, anantherr ikwerenh-rnem anaynteyew. 14 Ingkart-wenh alerikw ranem anewantherr katy ilwew, apmwa anewantherr-wety iweyew, anantherr iteth intem-antey anaynteyew.

Alerikw ahern-areny ingkerrenhew aneyew

15 Anantherr nthakenh Akngey irrwerl-areny arey-angenh. Alerikw ikwerenh atyetyart apmer arrpanenhew. Alerikw retangkwel arrwekel anenh ahern-wenyankel. Alerikw ikwerenh ingkerrenhew anaynterrew-anem, Ingkart anyent rey-antey. 16 Rlterrk ikwerenhel ra irrwerl-areny-rnem-then ahern-areny-rnemthen arrpmernew. Aleyarl anantherr areyelanem. Ikwer-angkwarr inweng-rnem-then ingkerrenh arrpmernew, nthakenh areyangenh-rnem. Alerikw rlterrk ikwerenhangkwarr ra ingkerrenh arrpmernew, atyetyart ingkerrenhew anaynteyew. 17 Alerikw ra kel anenh, ahern nhenh-wenyankel. Ingkartel ahern-areny-rnem-then arrpmerney-angenhantey, rant anenhan. Alerikwel ingkerrenhantey atnyeneyel, ahern-areny-rnem ingkerrenh atnyeneyew. 18 Christ-then Tyaty-areny-rnem anyent-antey, Jesus Christ akapwert-apeny atyetyart aneyel ingkerrenhew. Anyent arlka ikwerenh-apeny anem, inweng anyent-akert rey-antey ikwer-rnem warrkerreyel. Ingkartel renh-tangkwel ipmepenh akemelhelew, alerikw ra ingkerrenhew atyetyart aneyew. 19 Aray, Ingkartelant alerikw ikwerenh arrernew, ikwerapeny anaynteyew Ingkart irrkaty-antey ikwerapeny, anyent rey-antey. 20 Alerikw ikwerangkwarr alker-areny ahern-areny ingkerrenh ikwerenh-rnem ayerrpelew. Alerikw ikwerenh arwerl iylpeyl-atherrel ilwemel, ra mwerrangkwarr mpwarew ingkerrenhew anantherr apenterl-aynteyew, mwerrant-arey anaynteyew, arternpel.

v

21 Arrantherr Ingkart-wety ament-warl alhenh. Arrantherr apmwangkwarr alhenh ament iterremel, Ingkart-wety arlkarrerrenh. 22 Alerikw-anem arwerl iylpeyl-atherrel ilwew, arrantherr Ingkart-wenh-angkwarr arraty aneyew. Ra ikwer-warl anyentelhelew, alyelk mwerr anaynteyew, Ingkartel arrenhantherrenh tyatyemeley-angenh. 23 Arrantherr Ingkartwenh-angkwarr aneyew, angka mwerr renh rlterrk nakemel. Arrantherr-anem angkew iylpelerrey-angenh, Ingkartel arrewantherr arrernew, arrantherr iteth intem-antey anaynteyew. Ingkartel ayenh rlwanew, angka mwerr-angker Ingkart-wenh ilerl-apaynteyew ahern-areny ingkerrenhew.
28 Rernem-anem Jesus Christ-warl anyenterremel, Jesus Christ nakeyenh. Anantherr renhrnem akalty-anthem, rernem arraty-angkwarr apenterl-aynteyew, ingwer-rnemel renh-rnem ilpertelewerr. 29 Christ-el ayenh rlterrkeleyel.
24 Ayenh apek menty atwem mwerrarl. Christ Jesus arlka menty anthelhew. Ayeng arlka menty anthelhew arrpemarl tyaty-areny ingkerrenhew. 25 Akngeyel ayenh arrernew, tyaty-arenyrnemew, warrkerreyew, angka ikwerenh ingkerrenhew akalty-antheyew, ingkerrenhew warrkerreyew. 26 Arrwekel angka anyelk-tangkwel ayntenh, Aley angka anaynt-anem Ingkart-areny ingkerrenhew, rernem aketh-antey aweyneyel. 27 Ingkart ilkelheyel arrantherr Jew-weny-rnem akalty aneyew, angka ikwerenhew, arrantherr apmer mwerr-angker-itwew aney-alpeyew, Christ-wenh-angkwarr.

Alakenh-anyem ayeng warrkerreyel, alhengkerr irrey-angenh. Atha ingwer-rnem akaltyanthaynteyew ipmelhey-angenh.

2

1 Arrantherr iterl-areyew ayeng arrewantherr warrkerreyel, ingkerrenhew-antey, ingwerrnem Laodicea tyaty-areny-rnem-then, ayenh iterl-arey-angenh-rnem-then. 2-3 Arrantherr arnkaty aneyew, mwerrant-arey ingkerrenh anaynteyew. Angka anyelk awank-akerr ayntenh rernem iterl-areyew. Alakenh-anem ingkerrenh akwerrngel Ingkart-wenh-angkwarr arraty iterl-araynteyew. Arrantherr Christ-ew akalty aneyew. Christ ra Ingkart-wenh angka ingkerrenhew akalty, arratyant anaynteyew. 4 Atha arrenhantherrenh arratyant ileyel, ingwerentyel arrenhantherrenh irrtywerremel ilewerr, akaltyel-arrpantey angka ingwerangkwarr. 5 Ayeng arrewantherr-itwew aneyangenh arrangkw, ayeng aleth-antey iterreyel arrewantherr. Ayeng inkwerelheyel, atha awewarl, arrantherr arraty apenteyel, Christ rlterrk nakemel aleth.

Jesus anyent impen

6 Arrantherr Christ Jesus nakeyel, Ingkart arrewantherr. Kel ikwerenh-angkwarrant apenteyew arrantherr. 7 Ikwerenhangkwarrant akaltyerreyew, aleth-antey ikwer angkaynteyew. Renh rlterrk nakaynta, anantherr arrenhantherrenh akalty-anthewapeny. Rlterrk nakaynteyew, iylpelerreyangenh.

9 Christ Ingkart anyent rey-antey, inweng anyent-akert. 10 Christ ra inngarl aneyel, anewantherr-itwel, arrantherr ikwerenhangkwarr anyenterrew arrpemarl. Christ rey-antey arrpemarl, atyetyart ingkerrenhew aneyel atyetyart ahern-areny-rnemew, irrwerl-areny-rnemew-then. 11 Arrantherr Jesus Christ-warl anyenterrew, arrantherr apmwangkwarr ahern-areny-wenh-angkwarr apentey-angenh anaynteyew. Apmwamwam ahern-areny-wenh ament arrpemarl. Ra apmwa arrewantherr-wety iwew rlterrk ikwerenhel, arrenhantherrenh itethelew arrpemarl. 12 Rernem arrenhantherrenh baptise-emelew, arrantherr Jesus Christ-angkwarr aylpem-apeny. Arrantherr ilwem-apeny, arrantherr itetherremapeny. Arrantherr itetherrew, Ingkart renh rlterrk nakemel. Arrantherr Ingkart renh nakew, rarl Christ renh ipmepenh itethelew 13 Awank-akerr arrantherr apmwangkwarrtangkwel apentenh, akwerrp-antey anenh. Arrantherran ipmapeny anenh. Ingkartel arrenhantherrenh itethelew, Christ-angkwarr, apmwa arrewantherr-wety iwew.
8 Akalty-arrpantey ingwer-rnem-wety, arrantherr ikwer-rnem-wety arntarntarelheyew, rernem arrenhantherrenh ilpertelewerr apmwewarlelewerr ahern-arenywenh-angkwarr Christ-wenh-angkwarr-wety akngewerr.

14 Ingkartel anenhantherrenh menty arew, tyatyemeley-angenh. Apmwa irrarlkew Jesus Christ-el, arwerl iylpeyl-atherrel ilwewel. 15 Ran arrenty-rnem antengelew arwerl iylpeylatherrel ilwemel. Ra arrenty-rnem ywerrelhelew.
20 Arrantherr Christ-angkwarr anyenterrewapeny-arrpantey, arrantherr ahernareny-wenh apenteyel-antey apmwantey. Arrantherr awelheyel, ahern-arenyew, rernem arrenhantherrenh ilerl-anenty, "Alakenh
16 Ingwer-rnem apatemel iterreyel Alakenhanyem rernem angka ingwerek-ingwer ilpertel arrerneyew-arrpantey ahern-areny-wenhangkwarr, "Nthakenh anantherr arlkweyew, nthakenh antyweyew." Arlta ltyerrey-angker anyenterr-aynteyew-arrpantey ayntarrpileyel. 17 Ingkart-wenh angka arrwekeleny anantherr arrwekelant apentenh, alyep, arrkay-apeny. Jesus Christ ranem aremerrew. Aleyan ikwerenh-angkwarrant apenteyel aketh innganem. 18 Ingwer-rnem arraty-arrpantey nakelheyel, rernem ilelhem "altyerr areyel" wenh, "antyerl-rnem areyel" wenh. Ikwer-rnemwety arntarnt-arelha, rernem apal-angkwarr apenteyelarl-wety. 19 Aray, rernem Jesus Christ renh ipmew. Christ ra tyaty-areny-wenh atyetyart aneyel, akapwert. Alwerrngel arlka anterrkwem. Arlwerrng-akert arlka rlterrk. Arlwerrng-weny arlka thapelerrem, apekap, nthakenh akngelhey-angenh. Arlwerrng-apeny Christ-el ikwerenh-rnem ingkerr anterrkweyel, rlterrkeleyel arrpemarl.

mpwareyel" wenh. 21 Rernem ilem, "Ampwal yanh arney-angenh" wenh, "amern yanh arlkwey-angenh" wenh. 22 Amern ahern-arenywenh arwa aynteyel, apmwerrey-angker. Amern arlkwenty, anamerl ywerrem-anem. 23 Ingwerrnem iterreyel ikwer-rnem-wenh-angkwarr mwerr-arrpantey. Rernem irrtywerremel ileyel, arraty-angkwarr aneyew-arrpantey. Alakenh-anyem rernem ywarn arratyerreyewarrpantey arrkernelheyel. Rernem ywarn-antey ilelhem, rernem mwerr-angkwarr anerl-anentyarrpantey.

3

Ingkartel anenhantherrenh itethelew Christangkwarr

1 Ingkartel arrenhantherrenh itethelew, Jesus Christ-angkwarr. Arrantherr-anem Ingkartwenh-angkwarr anterr iterreyew, Ingkartwenh apmerew iterreyew. Christ ra Akngeyitwel aneyel. 2 Arrantherr-anem anterr iterreyew irrwerl-areny-wenh-angkwarr, ahernareny-wenh-angkwarr-weny. 3 Arrantherr ahern-areny-wety ywerrew-apeny, Christwenh-angkwarr anyenterremel. Arrantherr innganem Christ-angkwarr intem-antey iteth aney-alpeyenh. Ahern-arenyel arey-angenh, Ingkartelant areyel. 4 Ingwer-inger Jesus Christ ra apey-alpeyenh rlterrk innga. Ikwer-penh ingwerel-rnem arrenhantherrenh areyenh rlterrk innganem.

x

5 Alakenh-anyem arrantherr ahernarenyew inkwerelhey-angenh. Arrantherr apmwangkwarr alheyel-rnemew inkwerelheyangenh. Arwa alhewer ingwer alwernerreyangenh anterneyew, apmwangkwarr iterreyangenh. Ampwal ingwer-wenhew iterreyangenh ngkweng ineyew. Alakenh-anyem Ingkart-wenh-angkwarr irrtywerreyelarl. 6 Apmwangkwarr alheyel-rnemew Ingkart ahelerreyel. 7 Awank-akerr arrantherr apmwangkwarrant apentenh. 8 Aleyan arrantherr apmwangkwarr apentey-angenh. Ingwer-rnemew ahelerrey-angenh, ilteyangenh, irrentey-angenh aneyew. 9 Arrantherr apmwewety ipmelhew. Arrantherr ingwerew irrtywerrey-angenh. 10 Arrantherr kel rlengkeny-anem, Jesus-wenh-angkwarr. Ingkartel arrenhantherrenh intem-antey akalty-antheyel, rapeny-anem irreyew, akalty innga irreyew. 11 Ingkart-wenh-angkwarran arrantherr ingkerr mwerrarl aneyel, apmer ingkerrenh-areny, Jew-rnem-then ingkerrenh, Jew-weny-rnem-then, apmwangkwarr alheyelrnem-then, warrkenh-rnem-then atyetyartrnem-then. Mwerrarl anem, anantherr ikwerwarl anyenterrewarl. Christ ra anewantherritwel aneyel.
12 Ingkart arrewantherr ilkelheyel ingkerrenhew. Alakenh ra iwerr mpwarew ingkerrenhew arrwekel-antey, ingkerrenhel renh arraty-angkwarr apenteyew, rernem ingwer-rnemew amperrngerreyew atweyangenh, rernem nakelhey-angenh ingkerrenh mwerrant-arey aneyew. 13 Arrantherr iparrp anamerl ahelerrey-angenh. Ingkart-areny ingwerel arrenhantherrenh iltenty, arrantherr renh ilteyney-angenh. Kel menty renh atweyangenh, Christ-el arrenhantherrenh menty atwey-angenh-apeny. 14 Kel mwerrant-arey ingkerrenhew aneyew. Ikwer-penh arrantherr anyent-apeny anem.

18 Arelh-rnem, artwew awelh-aynteyew. Alakenh Ingkart-wenh-angkwarr arraty aneyel.
15 Arrantherr ingkerrenh arlka anyent-apeny aneyel, Jesus Christ-wenh. Christ-el arrenhantherrenh ayerrpelew mwerrant-arey ingkerr inkwerelheyew. Mwerrant-arey atwerreyangenh anaynteyew Ingkart ikwer inkwerelhemel. 16 Christ-wenh angkew iterreyew, arraty akaltyel ingwer-rnem akalty-anthaynteyew, mwerr ilelhemel. Arrantherr aylelhey-angker, psalm-then aylelh-aynteyew, Ingkartew inkwerelheyew. 17 Arrantherr angkerreyew Ingkartwenh-angkwarr, arrantherr intem-antey Ingkart Jesus-ew iterreyew. Ingkart Akngeyew inkwerelhemel, Jesus-wenh-angkwarr.
19 Artwernem, arrantherr anew-rnem mwerr arntarnt-araynteyew. Arrantherr renh-rnem atwey-angenh.
21 Aynikw-rnem, arrantherr ampernem irrentey-angenh, rernem antwerr alhewerr.
20 Ampernem aleth amewikw aynewikw awelh-aynteyew, Ingkartarl ilkelheyel-angkwarr. Ingkart-wenh-angkwarr alakenh aynteyel.
22 Warrkenh-rnem, arrantherr atyetyartrnemew awelh-aynteyew intem-antey, rernem arrenhantherrenh areyel-angkwarr, rernem arrenhantherrenh arey-angenh apal aneyelangkwarr. Ingkartel areyel. Ingkartew mwerr warrkerr-aynteyew. 23 Arrantherr iylpareth iytekerr-antey atnwenterrey-angenh warrkerreyew Ingkartew, ahern-arenyew warrkerrey-angenh. 24 Arrantherr kel akalty, Ingkart rarrp arrenhantherrenh ilek-ilek antheyenh apmer ikwerenh-itwew. Arrantherr Ingkart Christ ikwer warrkerrey-alpeyenh. 25 Ingkart anyentewant ilkelhey-angenh, ingkerrenhew ilkelherl-aynteyew. Ingkartel ingkerrenh arraty tyatyemeleyel.

4

1 Atyetyart-rnem, arrantherr warrkenh-rnem mwantyel arntarnt-areyew, ilek-ilek arraty anthaynteyew. Arrantherr atyetyart arrewantherrenh iterl-areyel, irrwerl-they areyelarl-wety.

Akngey ayerneyew ipmelhey-angenh

2 Intem-antey Ingkart-warl angkerl-aynteyew, ikwer arraty iterr-aynteyew, ikwer inkwerelheyew. 3 Arrantherr Ingkart-warl angkeyew, ra ingkerrenh iylpa altywereleyew, ingkerrenhel angka Christ-wenh arraty aweyew. Angka anyelk-tangkwel ayntenh. Angka atha ilerlapenh arwa alhewer. Ingwer-rnem arlkarrerrenh, alakenh ayenh rernem tyayel-warl akwernew. 4 Arrantherr Ingkart renh ayernenherrarey, ra ayenh rlterrkeleyew, atha angka anyelkpenh arraty anaynteleyew ingkerrenhew.

5 Arrantherr akwerrp-rnem angka ikwer akalty-antheyew, rernem iterl-araynteyew arrpemarl. 6 Arrantherr arternp ilaynteyew ikwer-rnem. Rernem ngenh ayernenty, ntwa renh-rnem arraty ileyew.
10 Aristarchus ra atyeng-itwel aneyel arrpemarl, tyayl-itwew. Ra angka thwenem arrpemarl. Ingwer-rnemel angka thwenem arrpemarl Mark ikwer-penh, Barnabas-wenh ankelikw. Ra apetyenty, arrantherr ikwer inkwerelhem arrpemarl.
7-8 Artwa Tychicus-el ra atyenh aneyel arrpemarl, Ingkartew iylpareth. Ra Ingkartew warrkerreyel arrpemarl. Athanem renh arrewantherr-warl thwenem, ra atyeng-iperr ingkerrenhew ileyew, arrenhantherrenh arternpeleyew, atyeng iterrerl-anewerr. 9 Onesimus atha thwenem arrpemarl arrewantherr-warl. Ratherr atherrel-antey angka anewantherr-iperr ileyew.
11 Jesus itnan ingweran Justus. Artwa Jew irrpety rernemant Jesus Christ renh nakeyel arraty. Rernem anewantherr-itwew warrkerreyel. Rernem anenhantherrenh arternpeleyel.
12 Epaphras arrewantherrenh arrpemarl apmer nhak-areny, Jesus Christ-wenh warrkenh arrpemarl 'hello' angkeyel arrpemarl. Ra rlterrk aleth Ingkart ayerneyel, ipmelhey-angenh, arrenhantherrenh rlterrkeleyew, arrantherr arraty-angkwarr apenterl-aynteyew. 13 Ayeng akalty, ra arrewantherr iterreyel aleth, tyatyareny-rnem ingkerrenhew, Laodicea-arenyrnemew, Hierapolis-areny-rnemew.

14 Arntety mwerreley-angker wethey, Lukeel angka thwenem arrpemarl, Demas-el angka thwenem arrpemarl.
16 Arrantherr pip nhenh reytemeleyew arrpemarl. Arrantherr pip nhenh thwenem Laodiceaareny-rnem-warl, rernem reytemeleyew arrpemarl. Arrantherr pip reytemeleyew arrpemarl. Pip atha arrwekel thwenew Laodicea-warl, arrantherr reytemelemel areyew, iterl-areyew.
15 Laodicea tyaty-areny-rnem ileyew arrpemarl, "Ayeng iterreyel arrewantherr" wenh, arelh Nympha arrpemarl, ingwer-rnem-then meeting-ew akarrerreyel ikwer-warl.
17 Artwa Archippus ileyew, "Ingkartew warrkerreyew angka ikwerenh ywerrelheleyew, akalty-anthemel, rarl ngkweng arrernewangkwarr-antey."

Kel-antey.

18 Ayeng inkwernelheyel angka atyenh, Paul. Atyeng iylpangkenh-arey, ayengarl tyaylel aneyelew. Ingkartel arrenhantherrenh mwantyel arntarnt-arem.

Alyawarr Bible Portions of the Holy Bible in the Alyawarr language of Australia

copyright © 2009 Wycliffe Bible Translators

Language: Alyawarr

This translation is made available to you under the terms of the Creative Commons Attribution-Noncommercial-No Derivatives license 4.0.

You include the above copyright and source information.

You may share and redistribute this Bible translation or extracts from it in any format, provided that:

You do not sell this work for a profit.

You do not change any of the words or punctuation of the Scriptures. Pictures included with Scriptures and other documents on this site are licensed just for use with those Scriptures and documents. For other uses, please contact the respective copyright owners.

2021-11-11

PDF generated using Haiola and XeLaTeX on 11 Nov 2022 from source files dated 27 May 2022

284d4e02-292d-5bd8-a8a6-8360a307b937